## Obvezatne upute OŽ-II o redoslijedu izbornih radnji i tijeku rokova po Zakonu o izborima zastupnika u Sabor Republike Hrvatske

### NN 17/1997 (14.2.1997.), Obvezatne upute OŽ-II o redoslijedu izbornih radnji i tijeku rokova po Zakonu o izborima zastupnika u Sabor Republike Hrvatske

# **IZBORNO POVJERENSTVO REPUBLIKE HRVATSKE**

Na temelju članka 31. stavka 1. točke 2. Zakona o izborima zastupnika
u Sabor Republike Hrvatske ("Narodne novine" br. 30/93 - pročišćeni tekst,
11/94, 68/95 te 108/96) Izborno povjerenstvo Republike Hrvatske propisuje

## **OBVEZATNE UPUTE OŽ-II**

### **O REDOSLIJEDU IZBORNIH RADNJI I TIJEKU ROKOVA PO ZAKONU O IZBORIMA ZASTUPNIKA U SABOR REPUBLIKE HRVATSKE**

1. Odluka predsjednika Republike Hrvatske o raspisivanju izbora za zastupnike
u Županijski dom Sabora Republike Hrvatske objavljena je dana 12. veljače
1997. godine ("Narodne novine" br. 16/97).

2. Rokovi teku od **dana 13. veljače 1997. godine u 00:00 sati**

3. Prijedlozi županijskih lista moraju prispjeti nadležnom županijskom
izbornom povjerenstvu odnosno Gradskom izbornom povjerenstvu Grada Zagreba
najkasnije u roku od 14 dana, dakle do

**26. veljače 1997. godine do 24:00 sata**

(Članak 15. stavak 1.)

4. Nadležno županijsko izborno povjerenstvo odnosno Gradsko izborno
povjerenstvo Grada Zagreba mora prihvatiti i objaviti županijske liste
i zbirnu listu županijskih lista u roku od 48 sati od isteka roka iz toč.
3. ovih Obvezatnih uputa, dakle do

**28. veljače 1997. godine do 24:00 sata**

(Članak 16. stavak 5.)

5. Županijske liste i zbirna lista županijskih lista moraju se objaviti
u svim dnevnim novinama u Republici Hrvatskoj i na Hrvatskoj radio-televiziji.

(Članak 16. stavak 5.)

6. Izborna promidžba traje od dana objave županijskih lista i zbirne
liste županijskih lista pa do 24 sata prije izbora, dakle od

**1. ožujka 1997. godine u 00:00 sati do**

**11. travnja 1997. godine do 24:00 sata**

(Članak 18.)

7. Zabrana izborne promidžbe (izborna šutnja), kao i svako objavljivanje
prethodnih rezultata ili procjena rezultata izbora traje od

**12. travnja 1997. godine od 00:00 sati do**

**13. travnja 1997. godine do 24:00 sata**

(Članak 20.)

8. Nadležno županijsko izborno povjerenstvo, te Gradsko izborno povjerenstvo
Grada Zagreba mora imenovati članove i zamjenike članova biračkog odbora,
te objaviti koja su biračka mjesta određena, s naznakom koji će birači
glasovati na pojedinom mjestu, najkasnije pet dana prije dana održavanja
izbora za zastupnike, dakle do

**7. travnja 1997. godine do 24:00 sata**

(Članak 32a.)

9. Ministar uprave, na prijedlog ministra obrane, odredit će biračka
mjesta na kojima će glasovati birači na službi u oružanim snagama Republike
Hrvatske;

Ministar pomorstva, prometa i veza odredit će biračka mjesta na kojima
će glasovati birači, koji se kao članovi posade pomorskih i riječnih brodova
Hrvatske trgovačke mornarice na dan izbora zateknu izvan granica Republike
Hrvatske;

Ministar pravosuđa odredit će biračka mjesta na kojima će glasovati
birači lišeni slobode;

**najkasnije do 7. travnja 1997. godine do 24:00 sata**

(Članak 35. u svezi s člankom 34. stavak 3.)

10. Glasovanje traje neprekidno

**13. travnja 1997. od 7:00 sati do 19:00 sati**

Biralište se zatvara u 19.00 sati.

Biračima koji su se zatekli na biralištu omogućit će se da glasuju i
nakon 19 sati.

(Članak 42. stavak 1.)

11. Birački odbor mora dostaviti zapisnik o svom radu s ostalim izbornim
materijalom nadležnom županijskom izbornom povjerenstvu odnosno Gradskom
izbornom povjerenstvu Grada Zagreba najkasnije u roku od 12 sati od zatvaranja
birališta, dakle

**14. travnja 1997. godine do 7:00 sati**

(Članak 47. stavak 1.)

12. Nadležno županijsko izborno povjerenstvo odnosno Gradsko izborno
povjerenstvo Grada Zagreba zbrojit će rezultate glasovanja na biračkim
mjestima na svom području najkasnije u roku od 24 sata od zatvaranja birališta,
dakle

**14. travnja 1997. godine do 19:00 sati**

(Članak 48. stavak 1.)

13. Izborno povjerenstvo Republike Hrvatske odredit će način i rok u
kojem mu nadležno izborno povjerenstvo županije odnosno Gradsko izborno
povjerenstvo Grada Zagreba mora dostaviti izborne rezultate na svom području
zajedno sa zapisnikom o svom radu.

(Članak 48. stavak 2.)

14. Izborno povjerenstvo Republike Hrvatske utvrđuje rezultate izbora
za zastupnike na temelju rezultata glasovanja na svim biračkim mjestima
u svim županijama u Republici, te u Gradu Zagrebu.

(Članak 50.)

15. Izborno povjerenstvo Republike Hrvatske, kad utvrdi rezultate glasovanja
za zastupnike za županijski dom Sabora Republike Hrvatske, objavit će **odmah**
rezultate izbora sukladno zapisnicima o radu izbornog povjerenstva (OŽ-6).

(Članak 51.)

***Zaštita izbornog prava***

16. Ustavnost i zakonitost izbora za zastupnike u Sabor Republike Hrvatske
nadzire Ustavni sud Republike Hrvatske i rješava izborne sporove.

(Članak 53.)

17. Prigovor zbog nepravilnosti u postupku kandidiranja može podnijeti:

- politička stranka, dvije ili više političkih stranaka, odnosno birači
koji su predložili županijsku listu;

- kandidati za zastupnika

(Članak 54. stavak 1.)

18. Prigovor zbog nepravilnosti u postupku izbora može podnijeti samo
ona politička stranka, dvije ili više političkih stranaka i birači o čijim
se županijskim listama glasovalo, te kandidati za zastupnike o kojima se
glasovalo.

(Članak 54. stavak 2.)

19. Prigovor zbog nepravilnosti u postupku kandidiranja i u postupku
izbora za zastupnike podnosi se Izbornom povjerenstvu Republike Hrvatske
u roku od

**48 sati računajući od isteka dana kad je izvršena radnja na koju
je stavljen prigovor, dakle od 00:00 sati idućeg dana**

(Članak 55. stavak 1.)

20. Izborno povjerenstvo Republike Hrvatske dužno je donijeti rješenje
o prigovoru u roku od

**48 sati od isteka dana kada mu je dostavljen prigovor, odnosno od
isteka dana kada su dostavljeni izborni materijali na koje se odnosi prigovor,
dakle od 00:00 sati idućeg dana**

(Članak 55. stavak 2.)

21. Protiv rješenja Izbornog povjerenstva Republike Hrvatske podnositelji
prigovora kao i kandidati za zastupnike koji su nezadovoljni takvom odlukom
imaju pravo žalbe Ustavnom sudu Republike Hrvatske.

Žalba se podnosi putem Izbornog povjerenstva Republike Hrvatske.

(Članak 57. stavak 1. i 3.)

22. Žalba se podnosi u roku od

**48 sati računajući od isteka dana kada je primljeno pobijano rješenje**

(Članak 57. stavak 2.)

23. Ustavni sud Republike Hrvatske dužan je odlučiti o žalbi u roku
od

**48 sati od isteka dana primitka žalbe, dakle od 00:00 sati idućeg
dana**

(Članak 57. stavak 5.)

Klasa: 013-01/97-01/01
Urbroj: 599-97-12
Zagreb, 12. veljače 1997.

Predsjednik
**Ivan Mrkonjić,** v. r.

Uputa, NN 17/1997-256